Íslenzkar þjóðsögur og æfintýri/Galdrasögur/Blótbjörk
Framan undir Lyngdalsheiði í Grímsnesi stendur bær er Björk heitir. En á heiðinni fyrir austan bæinn stendur eyðibær er Blótbjörk er kallaður; markar þar enn í dag fyrir túngarði og öllum útihúsum, en bæjarhús sjást eigi. Er svo sagt að eina jólanótt fóru allir til aftansöngs nema tvær kerlingar og drengur er heima voru. En er fólkið var komið til kirkjunnar út að Klausturhólum (er utar stendur undir heiðinni) fóru kerlingarnar að deila út af því að báðar vildu vera matseljur; tók þeim bráðum að sinnast og tóku mjög að blóta. Drengnum fór að ofbjóða og flýr út í fjósið. Dvaldi hann þar um hríð, þangað til fjósið fór að skjálfa. Leitar hann þá á dyr og linnir eigi hlaupum fyrr en hann er kominn út að Klausturhólum og segir fólki frá. En er að bænum var komið sást eigi neitt eftir og er þar síðan svart flag þann dag í dag, en bærinn var færður utar undir heiðina.